Κότα στον φούρνο γεμιστή και γιορτινή
Γιορτινό φαγητό, αυτή η γεμιστή κότα με συκωτάκια και ρύζι δυο λογιών είναι μια παλιά μικρασιάτικη συνταγή από την Αρτάκη της Κυζίκου.
1 κότα βάρους περίπου 2 κιλών, 200 γρ. βούτυρο αγελαδινό, μαλακωμένο σε θερμοκρασία δωματίου, αλάτι, φρεσκοτριμμένο πιπέρι, 1.500 γρ. πατάτες, κομμένες κυδωνάτες, 1/2 φλιτζ. τσαγιού ψιλοκομμένο ξερό κρεμμύδι, 1/2 φλιτζ. τσαγιού ψιλοκομμένα φρέσκα κρεμμυδάκια, 1 φλιτζ. τσαγιού ψιλοκομμένα συκωτάκια κότας, 1 1⁄2 φλιτζ. τσαγιού ψιλοκομμένος φρέσκος δυόσμος, 1 φλιτζ. τσαγιού μαύρες σταφίδες, 1 φλιτζ. τσαγιού κίτρινο ρύζι για πιλάφι, 1 φλιτζ. τσαγιού ρύζι γλασέ, 1/2 κουτ. γλυκού κανέλα σε σκόνη (προαιρετικά), 1/2 φλιτζ. τσαγιού ελαιόλαδο, αλάτι, φρεσκοτριμμένο πιπέρι
Για την γεμιστή, γιορτινή κότα στον φούρνο ξεκινάμε με τον γόμο. Σε μεγαλούτσικη κατσαρόλα ζεσταίνουμε το ελαιόλαδο σε μέτρια προς δυνατή  φωτιά και σοτάρουμε μαζί το ξερό και το φρέσκο κρεμμυδάκι μέχρι να μαλακώσουν καλά,  χωρίς να ροδίσουν.Προσθέτουμε τα συκωτάκια και σοτάρουμε για 4-5 λεπτά, μέχρι να  ροδίσουν απαλά.Χαμηλώνουμε λίγο τη φωτιά, αλατοπιπερώνουμε και ρίχνουμε τον δυόσμο.Μαγειρεύουμε για 1 λεπτό, μέχρι να μαραθεί και να σκορπίσει το άρωμά του, και ρίχνουμε τις σταφίδες και τα δύο είδη ρυζιού.Σοτάρουμε όλα μαζί τα υλικά για 2-3 λεπτά, ανακατεύοντας συχνά μέχρι να γυαλίσουν οι κόκκοι του ρυζιού.Προσθέτουμε την κανέλα (αν θέλουμε) και ζεστό νερό τόσο ώστε να καλύψει τα υλικά κατά  2 εκ.Αλατοπιπερώνουμε και αφήνουμε το υγρό να πάρει μία δυνατή βράση.Χαμηλώνουμε τη  φωτιά και σιγομαγειρεύουμε με ξεσκέπαστη κατσαρόλα για περίπου 10 λεπτά, μέχρι το νερό  να απορροφηθεί εντελώς και το μείγμα να μελώσει.Αποσύρουμε από τη φωτιά και αφήνουμε  τη γέμιση να κρυώσει.Αλατοπιπερώνουμε γενναιόδωρα την κοιλιά της κότας.Με ένα κουτάλι  τη γεμίζουμε με όση γέμιση χωρέσει, ώστε να φτάσει περίπου 1 εκ. από το άνοιγμα.Έπειτα  ράβουμε το άνοιγμα καλά με σπάγκο μαγειρικής και χοντρή βελόνα (ή με απλή βελόνα  και γερή διπλή κλωστή), για να μη βγει έξω η γέμιση στο ψήσιμο.Τώρα θα γεμίσουμε με λίγη γέμιση τις «τσεπούλες», όπως τις λένε, δηλαδή τις μασχάλες του πουλερικού και το στήθος, κάτω από το δέρμα: Βάζουμε ένα κουτάλι της σούπας, με την τούρλα του προς τα πάνω, κάτω από το δέρμα και το σπρώχνουμε προσεκτικά ώστε να αποκολληθεί το δέρμα από τη σάρκα.Βάζουμε μερικές κουταλιές γέμιση στον χώρο που άνοιξε το κουτάλι, σπρώχνοντάς το με τα δάχτυλά μας πάνω από το δέρμα, ώστε να απλωθεί ομοιόμορφα στις μασχάλες και στο στήθος.Αλατοπιπερώνουμε εξωτερικά την κό- τα παντού και την αλείφουμε με 150 γρ. από το  μαλακωμένο βούτυρο.Αν έχει περισσέψει γέμιση, τη βάζουμε στο κέντρο μιας λαδόκολλας,  κλείνουμε σε πακέτο και το τυλίγουμε με ένα κομμάτι αλουμινόχαρτο που κλείνουμε καλά.Αφήνουμε κατά μέρος.Προθερμαίνουμε τον φούρνο στους 200°C.Βάζουμε την κότα στο κέντρο ενός μεγάλου ταψιού και γύρω της απλώνουμε τις πατάτες.Τις αλατοπιπερώνουμε και σκορπίζουμε πάνω τους  το υπόλοιπο βούτυρο.Ρίχνουμε και 1 φλιτζ. τσαγιού νερό και φουρνίζουμε σε ένα από τα χαμηλά ράφια του φούρνου.Σε μια άκρη της σχάρας  πάνω στην οποία έχουμε ακουμπήσει το ταψί, βάζουμε και το πακέτο με τη γέμιση.Ψήνουμε για 10 λεπτά. Χαμηλώνουμε τη θερμοκρασία στους 180°C και συνεχίζουμε το ψήσιμο για άλλη 1 ώρα.Στη διάρκεια του ψησίματος περιβρέχουμε δυο τρεις φορές την κότα και τις πατάτες με το νόστιμο, βουτυράτο ζουμί του ταψιού και ανακατεύουμε προσεκτικά τις πατάτες.
Κοτόπουλο,Ρύζι,Χριστούγεννα